section_heading: Povijest
paragraph_text: Gazni je kao trgovački gradić osnovan još u starom vijeku o čemu svjedoče djela Klaudija Ptolomeja koji ga spominje još u 2. stoljeću. Prema legendi, sredinom 2. tisućljeća pr. Kr. osnovao ga je Radža Gadž iz indoarijske dinastije Jadu, a krajem navedenog tisućljeća naseljen je iranskim narodima. U 6. stoljeću pr. Kr. grad osvaja Kir Veliki i pripaja ga Ahemenidskom Perzijskom Carstvu. U narednih tisuću godina grad je bio i pod upravom Seleukida, Parta i Sasanida, a do 7. stoljeća bio je i važnim budističkim središtem.